RESOLUCIÓN do 5 de xullo de 2005, da Delegación Provincial de Pontevedra, pola que se dispón o rexistro, o depósito e a publicación, no Diario Oficial de Galicia, do convenio colectivo do sector das axencias marítimas.
CONSELLERÍA DE ASUNTOS SOCIAIS, EMPREGO E RELACIÓNS LABORAIS — III. OUTRAS DISPOSICIÓNS — 19/08/2005

Visto o texto do convenio colectivo do sector das axencias marítimas, con número de código 3600044, que tivo entrada no rexistro único do edificio administrativo da Xunta de Galicia en Vigo o día 27-6-2005, subscrito en representación da parte económica pola Asociación de Empresas Consignatarias y Estibadoras de Buques de Pontevedra (ACOESPO) e, da parte social, pola central sindical UGT, con data do 1-6-2005. De conformidade co disposto no artigo 90.2º e 3º do Real decreto lexislativo 1/1995, do 24 de marzo, polo que se aproba o texto refundido da Lei do Estatuto dos traballadores, Real decreto 1040/1981, do 22 de maio, sobre rexistro e depósito de convenios colectivos de traballo e Real decreto 2412/1982, do 24 de xullo, sobre traspaso de funcións e servizos da Administración do Estado á Comunidade Autónoma de Galicia, en materia de traballo, esta delegación provincial
ACORDA:
Primeiro.-Ordenar a súa inscrición no libro de rexistro de convenios colectivos de traballo, que consta nesta delegación provincial, e a notificación ás representacións económica e social da comisión negociadora.
Segundo.-Ordenar o seu depósito no Servizo de Relacións Laborais, Sección de Mediación, Arbitraxe e Conciliación.
Terceiro.-Dispoñer a súa publicación no Diario Oficial de Galicia.
Vigo, 5 de xullo de 2005.
Joaquín Macías Sánchez
Delegado provincial de Pontevedra
Convenio colectivo de traballo para axencias marítimas
da provincia de Pontevedra
I. Normas xerais.
Artigo 1º.-Ámbito de aplicación.
Este convenio regula as relacións laborais entre as empresas consignatarias de buques e actividades afíns da provincia de Pontevedra e os seus traballadores.
Artigo 2º.-Duración e prórrogas.
Este convenio terá unha duración de dous anos, entrando en vigor, para todos os efectos, o 1 de xaneiro de 2005, calquera que sexa a data de publicación no BOP, prorrogándose tacitamente por períodos anuais sempre que non sexa denunciado, exceptuándose no relativo á táboa salarial, que será revisada anualmente.
Artigo 3º.-Denuncia.
Calquera das partes, con dous meses de antelación como mínimo, poderá denunciar o convenio por escrito, a través dos seus representantes legais ante a autoridade laboral competente.
Artigo 4º.-Comisión paritaria.
Para interpretar e vixiar a aplicación deste convenio créase unha comisión paritaria, segundo establece o artigo 85.2º do Estatuto dos traballadores, a cal estará composta por igual número de membros entre as partes asinantes.
A composición será de dous membros por cada parte. Poderán asistir ás sesións da comisión paritaria con voz pero sen voto, os asesores que as partes estimen conveniente, cun máximo de dous por cada parte.
Artigo 5º.-Condicións máis beneficiosas.
O persoal que con anterioridade ao convenio viñese desfrutando de condicións máis beneficiosas que as que aquí se establecen deberá conservalas.
II. Condicións laborais.
Artigo 6º.-Xornada de traballo.
Establécese a xornada laboral partida cos horarios vixentes na actualidade, quedando os sábados libres para todos os efectos, sen que con iso se restrinxa a xornada de traballo existente.
A xornada será de 40 horas semanais.
A xornada de verán será intensiva, comezando o 1 de xuño e finalizando o 30 de setembro de cada ano.
As empresas, de acordo cos seus empregados, poderán establecer en cada caso os horarios e as xornadas máis convenientes para o desenvolvemento da súa actividade.
Non obstante o estipulado nos parágrafos anteriores e dadas as características do tráfico, as empresas poderán, con suxeición a horario fixo, utilizar o persoal necesario para atender as chegadas, despachos e saídas de buques, aeronaves, trens e demais medios de transporte e despacho de aduanas, sinalando o persoal que haxa de prestar servizos os sábados, por rigorosa quenda rotativa, sen compensación económica ou recuperación de horas sempre e cando non se superen as 40 horas semanais.
Para o persoal de peirao a xornada de traballo será de 40 horas semanais, de luns a venres.
A xornada en sábados para o persoal de peirao será de dúas intensivas, unha de 8.00 a 14.00 horas e outra de 14.00 a 20.00 horas.
A segunda xornada dos sábados, así como a dos domingos e festivos poderase ampliar coas horas necesarias ata finalizar a operativa portuaria.
As tardes dos días 24 e 31 de decembro de cada ano establécense con carácter non laborable, non recuperable e retribuído.
Artigo 7º.-Vinculación á totalidade.
As condicións pactadas neste convenio formarán un todo orgánico e indivisible e para os efectos da súa aplicación práctica, serán consideradas globalmente en cómputo anual.
No suposto previsto no artigo 90.5º do Estatuto dos traballadores, haberá que se ater ao que resolva a xurisdición competente, de non terse alcanzado previamente un acordo entre as partes.
Artigo 8º.-Vacacións.
Todos os traballadores afectados por este convenio desfrutarán cada ano de 30 días naturais e retribuídos segundo táboa salarial.
Cando o traballador desfrute das vacacións partidas, estas comprenderán, en todo caso, un período de 22 días laborables. En calquera caso, o período mínimo de desfrute de vacacións partidas será de 7 días naturais.
As quendas de vacacións serán rotativas.
As empresas establecerán por cada centro de traballo ou dependencia o cadro de vacacións do persoal afecto a ela, coidando que os servizos queden debidamente atendidos, e procurando acceder aos desexos daquel. As incompatibilidades serán resoltas outorgando preferencias de forma rotativa.
Nas oficinas onde a organización por seccións e a extensión do seu cadro de persoal o permita, farase un cadro por seccións. Este cadro farase sen prexuízo da coordinación que deba establecerse entre todas para resolver o problema xeral da oficina.
As vacacións serán desfrutadas dentro do ano natural correspondente. A duración das vacacións do persoal que estivese ao servizo da empresa menos dun ano, estará en proporción ao tempo servido e deberán desfrutarse antes do 31 de decembro.
O desfrute de vacacións deberá quedar regularizado no caso de que sexa factible antes do inicio da suspensión do contrato que se presuma que vaia exceder do ano natural, e en todo caso, antes do 31 de decembro.
Dará dereito a vacacións o tempo servido na empresa, así como os períodos de suspensión de contrato debidos a ILT.
O salario correspondente ao período vacacional será o mesmo que lle correspondería ao traballador estando de servizo no mesmo período.
As empresas que poidan cubrir debidamente os seus servizos darán preferencia ás peticións de vacacións dos seus traballadores, entre os meses de xuño ou setembro, ambos inclusive.
As vacacións non se iniciarán en domingo ou día festivo.
Artigo 9º.-Dereitos sindicais.
Rexerá que dispón e regula a vixente Lei orgánica de liberdade sindical.
Artigo 10º.-Permisos retribuídos.
Os traballadores, avisando con antelación e xustificando en debida forma o feito, poderán faltar ou ausentarse do traballo sen perda de retribución, polos seguintes motivos e polo tempo que se expresa:
a) En caso de contraer matrimonio, 20 días.
b) Por enfermidade grave ou falecemento do cónxuxe, fillos, pai ou nai dun ou doutro cónxuxe, netos, avós ou irmáns, 3 días. Se precisase desprazarse fóra da provincia, poderá ampliarse a licenza 3 días máis.
c) No suposto de parto da esposa, 2 días, que serán prorrogables ata 5 en caso de gravidade.
d) En caso de matrimonio de parentes ata o segundo grao, coincidindo co da cerimonia, 1 día. Se é fóra da provincia, 1 día máis.
e) Por traslado do seu domicilio habitual, 2 días.
f) O tempo indispensable para o cumprimento de deberes de carácter inescusable, de carácter público e/ou persoal.
No non recollido neste artigo rexerá o disposto no Estatuto dos traballadores.
Artigo 11º.-Festividade do sector.
Considerarase, para todos os efectos, como festivo no sector o día 16 de xullo.
III. Condicións económicas.
Artigo 12º.-Retribucións.
Os soldos e salarios correspondentes ás distintas categorías de persoal incrementaranse nun 2% sobre os vixentes en 2004, tal como se reflicte na táboa anexa deste convenio.
A dita táboa será a única base de cálculo para o devengo das demais percepcións derivadas do convenio e disposicións aplicables.
Artigo 13º.-Antigüidade.
Establécense trienios do 5% co tope do 100%, calculándose sobre os salarios aprobados neste convenio.
Artigo 14º.-Pagas extraordinarias.
O persoal afectado por este convenio percibirá catro pagas extraordinarias dunha mensualidade cada unha delas, que se calcularán con base no salario do convenio máis antigüidade, e faranse efectivas nos meses de marzo, xullo, outubro e decembro de cada ano, debendo ser aboadas pola empresa dentro da primeira quincena.
Artigo 15º.-Complemento de transporte.
Establécese o aboamento mensual para todo o persoal dun complemento de transporte por importe de 55 euros, aplicable o 1 de xaneiro.
Artigo 16º.-Axudas de custo.
Cando as necesidades do servizo o requiran e o traballador teña que permanecer o día completo fóra do domicilio da empresa, corresponderalle percibir a cantidade de 23,22 euros/día en concepto de manutención.
Así mesmo, cando as necesidades do traballo impliquen ter que realizar fóra ou a comida, ou a cea ou o almorzo, as cantidades que percibirá o traballador serán as seguintes:
-Comida: 10,84 euros.
-Cea: 9,20 euros.
-Almorzo: 3,10 euros.
En calquera caso, o gasto por aloxamento será por conta da empresa.
O custo do transporte que se utilice para o desprazamento será en todo caso por conta da empresa. Aboaranse 0,18 euros/km, cando o desprazamento o realice o traballador fóra do municipio, en vehículo propio e ao servizo da empresa.
Non obstante o anterior, será válido calquera outro acordo que sobre este punto pacten a empresa e o traballador.
Artigo 17º.-Valor da hora extraordinaria.
Distínguense os seguintes tipos de horas extraordinarias:
a) Hora extra normal.
b) Hora extra nocturna.
c) Hora extra sábado mañá.
d) Hora extra sábado tarde, domingos e festivos.
O valor da hora extraordinaria será o que figura na táboa anexa correspondente.
Artigo 18º.-Remuneración para o persoal de peirao en xornadas de sábado mañá, sábado tarde, domingos e festivos.
Nas xornadas que se realicen en sábados mañá as tres primeiras horas pagaranse polo concepto valor hora, a razón de 13,58 euros/hora.
A remuneración para o persoal de peirao nas xornadas de sábado mañá (sempre e cando se superen as tres horas), sábado tarde e domingos ou festivos, será a seguinte:
-Xornada sábado mañá: 54,30 euros.
-Xornada sábado tarde: 67,88 euros.
-Xornada domingos e festivos: 67,88 euros.
Artigo 19º.-Gratificación especial.
Establécese un premio, de importe equivalente ao soldo anual (16 pagas de soldo máis antigüidade), para os traballadores que leven vinte anos de servizo na empresa e se xubilen voluntariamente ou por causa de invalidez (por solicitude do traballador e dentro
do seguinte mes); así como para aquel persoal que solicite xubilarse aplicando o coeficiente redutor.
Este artigo será de aplicación para aqueles traballadores cunha idade que non supere os 65 anos.
Unha vez cumpridos polo traballador os 65 anos, a gratificación a que fai referencia este artigo non terá validez se non a exerce dentro do mes seguinte ao cumprimento da dita idade.
Esta gratificación non será de aplicación ao persoal que ingresase con posterioridade ao 1 de xaneiro de 1997.
Artigo 20º.-Prevención de riscos laborais.
As empresas e a representación sindical comprométense a cumprir a Lei de prevención de riscos laborais.
Artigo 21.-Contratación temporal.
Contrato eventual por circunstancias da produción. En atención ás especiais características do sector, que implica frecuentes e irregulares períodos nos que se acumulan as tarefas, as empresas poderán concertar contratos eventuais por circunstancias da produción, ao abeiro do establecido polo Real decreto 2720/1998, do 18 de decembro, polo que se desenvolve o artigo 15 do Estatuto dos traballadores en materia de contratación, nun período non superior a 18 meses cunha duración máxima de 12 meses.
Cláusula de revisión:
A suba salarial acordada será revisada o 31 de decembro de cada ano segundo o IPC real.
Esta cláusula será aplicable con carácter retroactivo o 1 de xaneiro.
Cláusulas adicionais:
Primeira.-Este convenio colectivo foi subscrito en representación da parte económica pola asociación patronal do sector, e pola representación social de UGT e CC.OO.
Segunda.-A comisión paritaria neste convenio reunirase con carácter de urxencia en 24 horas, para a interpretación ou aclaración de calquera artigo.
Non se paralizará o traballo antes de reunirse a comisión paritaria.
ANEXO
Táboa salarial
Grupos e categorías
Salario mensual (A)
I. Titulados
Titulado superior
1.172,08
Titulado medio: grupo A
1.048,28
Titulado medio: grupo B
977,55
II. Administrativos
Xefe de sección
1.172,08
Xefe de negociado
1.048,28
Oficial administrativo
925,40
Auxiliar administrativo
706,88
Aspirante de 16 a 18 anos
544,64
Grupos e categorías
Salario mensual (A)
III. Subalternos
Conserxe, cobrador, ordenanza, porteiro e sereno
617,47
Mozo dos recados de 16 a 18 anos
544,64
IV. Servizos varios
a) Categorías básicas
Encargado de sección
796,38
Oficial de 1ª
765,60
Oficial de 2ª
727,20
Oficial de 3ª
703,50
Peón
703,50
Aprendiz de 16 a 18 anos
544,64
b) Categorías asimiladas
Condutor de camión
727,20
Condutor de turismo
727,20
Cosedor
693,84
Gratificación de caixeiros, complementos
de postos de traballo e persoal
Importe anual (A)
a) Gratificación de caixeiro, sempre que sexa por quebrantamento de moeda
598,45
b) Apoderados
598,45
c) Complemento persoal con coñecemento de idiomas estranxeiros
598,45
Valor da hora extra en día laborable e da hora extra en sábado mañá, nocturno, sábado tarde, domingos e festivos para os distintos grupos e categorías do persoal de axencias marítimas:
Grupos e categorías
Hora extra (A)
H. ex. sábado mañá e nocturna (A)
H. ex. sábado tarde, domingo e festivos (A)
I. Titulados.
Titulado superior
13,05
15,71
20,64
Titulado medio: grupo A
11,50
13,79
18,41
Titulado medio: grupo B
10,33
13,05
17,27
II. Administrativos
Xefe de sección
13,05
15,71
20,64
Xefe de negociado
11,50
13,79
18,41
Oficial administrativo
10,33
12,26
16,49
Aspirante 16 a 18 anos
6,14
7,29
9,59
III. Subalternos
Conserxe, cobrador, ordenanza,
porteiro e sereno
6,90
8,45
11,13
Mozo dos recados 16 a 18 anos
6,14
7,29
9,59
IV. Servizos varios
a) Categorías básicas
Encargado de sección
9,98
11,89
15,34
Oficial de 1ª
9,98
11,89
15,34
Oficial de 2ª
9,98
11,89
15,34
Oficial de 3ª
9,98
11,89
15,34
Peón
9,98
11,89
15,34
Aprendiz 16 a 18 anos
9,98
11,89
15,34
b) Categorías asimiladas
Condutor de camión
9,98
11,89
15,34
Condutor de turismo
9,98
11,89
15,34
Manipulante
9,98
11,89
15,34
Encargado de almacén
ou almaceneiro
9,98
11,89
15,34
Mozo de almacén
9,98
11,89
15,34
Cosedor
9,98
11,89
15,34